
הצעות חוק ההוצאה לפועל (הוראת שעה), התשס"ה-2005

היו"ר מיכאל איתן:

בואו נתחיל בבעיות העקרוניות:

בסעיף אחד של החוק כתוב: "הוראת שעה: 1. בתקופה החל ביום תחילתו של חוק זה, עד למועד שיקבע שר המשפטים בצו, יקראו את חוק ההוצאה לפועל, התשכ"ז-1967, בלא סעיפים 81 א1 ו-81א2".

למה קוראים לסעיף הזה הוראת שעה, הרי לא כתוב כאן כמה שעות זה. 

לאה רקובר:

הוראת שעה זה ביטוי שאומר שההשהיה היא זמנית. מערכת ההוצאה לפועל הולכת ונבנית מחדש, במסגרת פרויקט במה של מערכת בתי המשפט. אנחנו מניחים שבמסגרת פרויקט במה ניתן יהיה ליישם את החוק הזה, לאחר שאנחנו נבחן את שאר המשמעויות שלו ואולי נבקש עוד תיקונים קלים בחוק. הזמן שאנחנו מבקשים הוא מוגבל.

היו"ר מיכאל איתן:

כמה מוגבל? חודש, שעה, שנה, שנתיים? עשר, מאתיים, שלוש מאות? 

לאה רקובר:

זה לא עשר, אבל אני מניחה שיש צורך ביותר משנה ואני אגיד גם למה. אני אומרת שעד שנתיים. 

היו"ר מיכאל איתן:

עד שנתיים, אז למה לא כתבתם כאן בתוך שנתיים? זאת שאלה מנהלית. עכשיו השאלה השנייה, יש חוק, מה קורה, אתם לא מבצעים את החוק?

לאה רקובר:

זה לא שאנחנו לא מבצעים את החוק, אין מוכנות של המערכות. 

היו"ר מיכאל איתן:

מה זאת אומרת אין מוכנות? אתם לא מבצעים, במלים אחרות.

לאה רקובר:

אפשר להגיד שכן, יש פה בעיה של ----

היו"ר מיכאל איתן:

אז בואו נבדוק עכשיו, למה לא מבצעים את החוק?

לאה רקובר:

מה שקורה זה שהמשמעות של החוק הזה היא הגשת תביעות בהוצאה לפועל. מוגשות תביעות בהוצאה לפועל, עד כה השנה הוגשו בערך 14,000 תביעות בהוצאה לפועל, אבל הרעיון של החוק הזה היה בעצם להעביר מסה של תביעות להוצאה לפועל. 

המסה של התביעות האלה, בהעברה להוצאה לפועל בלתי ישימה מבחינת מערכות ההוצאה לפועל. משתי סיבות. כאשר החוק חוקק נקבעה דרך של הגשת תביעות בהוצאה לפועל, במקום הגשתן בבתי המשפט, כאשר בבתי המשפט ניתן להגיש---

היו"ר מיכאל איתן:

את היית פה כשחוקקנו את החוק.

לאה רקובר:

אני לא הייתי כאשר חוקק החוק הזה והיישום שלו היה אמור להיות בתחילת השנה הזאת. 

היו"ר מיכאל איתן:

אני לא מבין למה אי אפשר ליישם את החוק.

לאה רקובר:

אי אפשר ליישם את החוק כי לפי החוק הזה אמורים להגיש תביעות בהוצאה לפועל. כיום מערכת ההוצאה לפועל לא ערוכה דיה כדי לקלוט מסה של למעלה ממאה אלף תיקים בהוצאה לפועל, במקום הגשתם בבתי המשפט. 

היו"ר מיכאל איתן:

תסבירי לי מה צריך להתבצע ואיך התהליך שמתבצע.

לאה רקובר:

באופן כללי, כאשר מוגשות תביעות לבתי המשפט, בעל דין אמור לערוך את כתב התביעה, לצרף לו את הנספחים הרלוונטיים, להגיש אותו לבית משפט. ההליכים מתקיימים בבית משפט או לא מתקיימים, בהתאם לסוג ההליך, וניתן פסק דין. פסק הדין הזה מוגש, והוא בלבד אמור להיות מוגש להוצאה לפועל לביצוע.

היו"ר מיכאל איתן:

יש תיקים שכן הוגשו להוצאה לפועל. למה טיפלו ב-14,000, איך הצליחו לטפל ב-14,000 פניות?

לאה רקובר:

הבעיה היא הבעיה של המסה של התיקים. בבתי המשפט, לפי תקנות סדר הדין האזרחי, כאשר מוגשות תביעות, כמות גדולה של תביעות מוגשות באופן לא ממוכן, ללא הגשת כתב תביעה. 

בשונה מההוראה הזאת של תקנות סדר דין אזרחי, תיקון 24 מחייב הגשת התביעות בצירוף כל מסמכי התביעה ובצירוף כתב התביעה. הכוונה היתה, וזה מה שהאנשים הרלוונטיים במערכת בתי המשפט תכננו לעשות, שההגשה תהיה בצורה ממוכנת. זאת אומרת שעורכי הדין ישגרו את כתבי התביעה לבתי המשפט מרחוק בצורה ממוכנת ואז ההוצאה לפועל לא תידרש לטפל במסות הנייר המגיעות בצירוף לתביעות האלה. בפועל, עורכי הדין לא נערכו להגשת התביעות בצורה אלקטרונית. הם מגישים את התביעות באופן ידני ומערכת ההוצאה לפועל ממירה אותם לפורמט של תביעות אלקטרוניות. ההוצאה לפועל מנוהלת ברובה בשיטה הזאת.

כרגע ה-14,000 התיקים האלה זו כמות קטנה שטיפלו בה. אבל במסות שבהן אנחנו מדברים, מעל מאה אלף----

היו"ר מיכאל איתן:

אם אני אמצא קבלן פרטי שייקח את זה ויטפל לכם בכול? את רוצה שאני אמצא לך מישהו כזה?

לאה רקובר:

לא צריך קבלן פרטי. 

היו"ר מיכאל איתן:

החוק הזה נחקק ב-2002, עכשיו אנחנו ב-2005. ב-2002 האמריקאים במקביל תכננו להגיע למאדים, עוד שלב נוסף של עוד חללית. 

לאה רקובר:

ראית מה קרה לחללית, זה מה שקרה לנו פה. אנחנו מתקנים, זה מה שאני אומרת.

היו"ר מיכאל איתן:

אז אני שואל: למה לא לתת את זה לגורם חיצוני שיחליף את ההוצאה לפועל. למה לכם את כל זה? אתם תשבו בבית, תקבלו את המשכורת, הוא יעשה את העבודה. מה יותר טוב מזה?

לאה רקובר:

יש לי שתי תשובות:  הכמות של התיקים. אני אגיד לך כמה תיקים מוגשים לבתי משפט: בשנת 2004 הוגשו בבתי המשפט 268,000 תיקים שמתוכם תביעות ממוכנות הוגשו----

היו"ר מיכאל איתן:

כמה התנגדויות היו מתוכם?

לאה רקובר:

שלושה אחוז.

היו"ר מיכאל איתן:

על מה אנחנו מדברים? על ניירת. בפועל, בהתנהגות האנושית אין כלום. יש אחד שהולך וצריך לקבל חותמת שזה ילך, חוץ משלושה אחוז מהמקרים.

לאה רקובר:

אני רוצה לנסות להשיב ויש לנו תשובות לשאלות האלה. 

היו"ר מיכאל איתן:

אני לא רוצה לטבוע בתוך הפרטים. יש כאן בעיה מערכתית. יש משהו שכל אחד כאילו צודק ובסוף יוצא אבסורד אחד גדול. 

לאה רקובר:

אנחנו ננסה לפתור את זה , אז אני רוצה להסביר איך אנחנו מנסים לפתור.

היו"ר מיכאל איתן:

מה שתנסו זה לא מעניין, כי אני שומע מ-2002 מה אתם תעשו. 

לאה רקובר:

אבל קרה משהו במערכת בתי המשפט מאז. אני רוצה להציג את זה.

היו"ר מיכאל איתן:

גם עכשיו אתם לא אומרים לי מתי. 

לאה רקובר:

אז אנחנו יכולים להגיד, אני אגיד לך מה התכנון. פרויקט במה----

היו"ר מיכאל איתן:

אני רוצה ראשית לדעת איך אתם מיישמים את החוק. יש חוק במדינת ישראל, איך מערכת המשפט, שצריכה להיות דוגמה ליישום חוק, איך היא יכולה ליישם את החוק. אחר כך נדבר על שינויים. קודם כל נדבר: אם נכנס חוק לתוקפו ב-2002----

לאה רקובר:

ב-2005.

דניאל וקס:

אמור היה להיכנס לתוקף בשביעי לנובמבר 2002. אמור היה.

היו"ר מיכאל איתן:

אמור היה. אז היה חוק כאילו ב-2002. אחר כך היה חוק בלי כאילו ב-2005, אבל הסתבר שהכאילו נשאר ועכשיו אנחנו כבר בסוף 2005, במחצית השנייה, ועוד כלום לא קורה בפועל. אתם היום אומרים בואו נחזור ל-2002. 

לאה רקובר:

לא, אנחנו לא אומרים את זה. אני רוצה להסביר את מה שאני אומרת. 

היו"ר מיכאל איתן:

ב-2002 לא עשו כלום. 

דורית ואג:

לא עשו כלום עד היום.

לאה רקובר:

מערכת ההוצאה לפועל זאת אחת המערכות הראשונות שהתחילה לעבוד באופן ממוחשב. היות והיא אחת המערכות הראשונות, זה הקושי שנוצר היום. יש התקדמות גדולה מבחינה טכנולוגית, אבל אנחנו אומרים היום שהיא נבנתה, מערכת ההוצאה לפועל, טלאים טלאים בהתאם להתפתחויות הטכנולוגיות שאפשרו ייעול של ההליכים בהוצאה לפועל. אנחנו הגענו היום לנקודת משבר מסוימת במובן הזה שהמערכת היא מערכת----

היו"ר מיכאל איתן:

מי זה היועץ או הגורם שקבע את התהליך שצריך ליישם את החוק החדש? אני הייתי פה כשאישרנו את החוק הזה, אני כבר הייתי יושב ראש הוועדה, בסוף הקדנציה הקודמת, ישבתי אז כאן ויצאנו מכאן וכולם היו מרוצים ואמרו 'הולכים לבצע'. 

לאה רקובר:

זאת טעות, הם טעו. אנחנו מודים בטעות.

היו"ר מיכאל איתן:

אני רוצה לדעת מי היה הבן אדם שטעה, מי היה הבן אדם שישב כאן איתנו ואמר שאפשר לעשות את זה, אני רוצה  שיסביר מה הוא חשב בראש כשאמר שאפשר לעשות ואיפה היתה הטעות. לא את. 

לאה רקובר:

אני לא יודעת מי זה היה.

אבישי פדהצור:

סליחה, הוא לא אמר אז שזה בר ביצוע. המחלוקת היתה סביב הנושא של ההגשה הממוכנת, זה גם עלה על  ידי לשכת עורכי הדין באחת מהישיבות האחרונות עם הצעה לאדוני לשנות את החוק כפי שהוא מנוסח היום ולאפשר הגשה ממוכנת בלי המסמכים והצרופות. זאת היתה נקודת המשבר. 

היו"ר מיכאל איתן:

אז אם ככה, אם אפשר להגיש ממוכנת ללא צרופות וזה יכול לפתור, אז למה לא באתם? היינו פותרים את הבעיה.

לאה רקובר:

זה מה שאנחנו רוצים לעשות. אני אסביר את העניין. העניין הוא שמערכת ההוצאה לפועל, גם על מנת לקבל את התביעות האלה באופן ממוכן, צריכה לבצע שינויים כאלה שבגלל שהיא מערכת גדולה, בגלל שהיא מערכת שבנויה טלאים טלאים, היא עלולה לקרוס בכמויות של 200,000 תיקים בשנה, כאשר באותו זמן אנחנו הולכים ובונים מערכת חדשה של ההוצאה לפועל שהיא אלקטרונית באופן מלא----

היו"ר מיכאל איתן:

זה לא מעניין אותי, העתיד כולו טוב, את זה אנחנו כולנו יודעים. אני מדבר עכשיו על תופעה אחרת. אני לא מדבר על תיקון 24. אני מדבר על מה קורה, ואני מודאג, אם הכנסת מחוקקת חוקים ובפועל הולכים מכאן ואחרי שנה אומרים 'תשמע, שום דבר לא קרה' או 'תשעים אחוז לא קרה'. 

דרך אגב, זה לא החוק היחיד, שלא יהיו לך אי הבנות. את יכולה אחר כך בזמנך הפנוי לראות שחוקקנו חוק שקובע שבמדינת ישראל לא שמים אזיקים על בני אדם, אלא במקרים חריגים שיש סכנה שיברח, שיש סכנה שיפגע, שיעלים ראיות. שנה וחצי אחרי חקיקת החוק, משטרת ישראל, כל חודש עכשיו אני תובע מהם דין וחשבון, אז מתוך 11,000 עצירים הם שמחים להודיע לי שאלף לא שמו עליהם אזיקים. כשהחוק אומר שאסור לשים. ובחודש שאחרי זה 700 מתוך 7,000. 

מה שקורה אצלנו הוא שהחוק זה כאילו, 'תשמעו, טוב, יש חוק, אז אמרו לנו, ועכשיו'...

לאה רקובר:

זאת לא הכוונה שלנו. 

היו"ר מיכאל איתן:

אם היו אומרים לך, 'תשמעי, אנחנו נותנים לך אתגר. אל תתעסקי בשום דבר, קחי תקציב כמה שצריך, יצא חוק, תיישמי אותו'. תוך כמה זמן את, עם הכישורים שלך ועם האמצעים שאת יכולה לגייס כפי שאת היית רוצה, מסוגלת לדאוג שהחוק הזה ייושם?

לאה רקובר:

אני רק רוצה להוסיף לשאלה שלך נדבך נוסף. אני אענה לך, אבל אני אוסיף נדבך. השאלה היא כזאת: האם אני הולכת לעבוד במערכת ההוצאה לפועל הקיימת וזאת היתה הטעות של האנשים שהיו פה לפניי. האנשים שהיו פה לפניי ניסו לתת פתרונות במערכת הישנה ומכאן הכישלון. במערכת החדשה----

היו"ר מיכאל איתן:

אני לא רוצה לשמוע על החדשה כלום, אני מדבר רק על מה שהיה. מה שיהיה בעתיד, אם היא תעבוד כן או לא, יבוא מישהו אחר ויגיד לי 'היתה טעות. היא טעתה. היא חשבה שזה יעבוד וזה לא עובד. זה אנושי'. וככה אני אקבל אחר כך עוד ועוד. אני רוצה קודם להתמקד בעבר. האדם הזה שטעה, מישהו נזף בו? הקבלן שעבד ביישום התוכנית, שילם קנס? 

לאה רקובר:

לא.

היו"ר מיכאל איתן:

בטח הוא קיבל קידום, הוא היום בדרגה יותר גבוהה, הטועה. 

לאה רקובר:

זאת היתה מערכת ששגתה, זה לא אדם אחד ספציפי שאפשר לשים עליו את האצבע. 

היו"ר מיכאל איתן:

מערכת שקרסה, מי עמד בראש המערכת? מי אחראי על ראש מערכת המחשוב שלכם?

לאה רקובר:

כרגע זה באופן ישיר מנהל בתי המשפט, מר בועז אקון. החוק הזה היה במשך כמה תקופות, אני לא יודעת מי היה כל השנים האלה.

היו"ר מיכאל איתן:

זאת אומרת שאתם גם לא בדקתם את עצמכם למה זה קרה.

לאה רקובר:

בדקתי.

היו"ר מיכאל איתן:

אם בדקת, אז איך את לא יודעת מי זה?

לאה רקובר:

אתמול ישבתי עם יועץ המחשוב של המערכת שלנו, שמתמצא במערכת ההוצאה לפועל. היתה פה טעות במובן הזה של העמסת יתר על המערכת הזאת. יש גם דיון בנושא של התקלות של התשלום הדיפרנציאלי שאני מקווה שיהיה עוד דיון ואנחנו נדבר עליהן. 

היו"ר מיכאל איתן:

מי אנשי המחשוב שלכם?

לאה רקובר:

יש לנו יועצי מחשוב חיצוניים. כל מיני, אני לא יודעת עכשיו להגיד שמות. 

היו"ר מיכאל איתן:

את לא יודעת כלום בעצם. את לא יודעת מי היה ואת לא יודעת מי יועצי המחשוב, את לא יודעת כלום.

לאה רקובר:

יש יועצי מחשוב חיצוניים. 

אבישי פדהצור:

צריך לעשות פה אולי סדר, ברשותך, אדוני. אני אשתדל גם לענות לשאלה. 

היו"ר מיכאל איתן:

צריך לעשות פה סדר, רק לא לענות על השאלה. נעשה סדר, נדבר מה יהיה בעתיד, נדבר על הכול. אני רוצה ועדת חקירה למה החוק הזה לא יושם, וזה לפני שאני מטפל בחוק. מה יעזור לי שנטפל בחוקים שלא מיישמים? אני רוצה לדעת בדיוק. 

לאה רקובר:

החוק הזה ייושם, אנחנו צריכים יותר זמן. החוק הזה ייושם, אבל אני רוצה להסביר משהו על המהות ויכול להיות שאם אנחנו נדבר על המהות, אנחנו נראה שהיתה טעות בעניין של לוחות הזמנים וההתבססות על המערכת הישנה. 

היו"ר מיכאל איתן:

גברתי, אני לא אומר שלא היתה טעות. בניגוד לך, אני כן רוצה ללמוד למה היתה טעות, מה היה מקור הטעות, מה היו ההערכות הלא נכונות ואז אני אדע איך לתקן את זה בעתיד. 

אני לא מקבל שאת מנסה למרוח לי פה כל מיני דברים, שאת אומרת לי 'אני לא יודעת, ואני את זה לא'. את לא יודעת מי היה אחראי על המחשוב, את לא יודעת מי יועץ המחשוב, כל כך הרבה דברים את לא יודעת. תרשי לי להגיד לך, לתת לך קומפלימנט, לא יכול להיות שכל כך הרבה דברים את לא יודעת. לא נראה לי. אני מבין שלא נעים לך ואת רוצה כעת לא לחשוף, את מייצגת את המערכת וכל אחד צריך להגן על הארגון שלו ובטח תקבלי שמה יישר כוח שלא מסרת בדיוק את הכול. זה לא יעבור. 

החוק הזה לא יעבור, אני לא דן בו עד שאני לא מבין מה קרה בעבר ומה קרה בעבר אני רוצה פה את כל האנשים שהיו שביום שהחוק הזה עבר שיתנו לי סקירה ברורה. יצאתם מפה, כמה זמן לקח עד שנערכתם, מי היו האנשים שטיפלו בזה, כל אחד מהם - איך זה עבר, מתי עלו על הבעיות בפעם הראשונה, מי התריע, מה היתה תגובת המערכת להתרעות, למה לא באו הנה ולא אמרו שלא יעמדו ואי אפשר לעמוד וכל הדברים האלה, אחד אחרי השני. נעשה בירור.

לאה רקובר:

אני מוכנה לענות על השאלות האלה.

היו"ר מיכאל איתן:

אבל את לא יודעת, איך אני אעשה איתך בירור?

לאה רקובר:

אני יודעת מה היו התקלות, אני יודעת על מה התבססו כאשר חשבו שניתן להפעיל את המערכת הזאת.

היו"ר מיכאל איתן:

באיזה יום עבר החוק הזה במקור? 

אפרת רוזן:

ב-30 לאוקטובר 2002.

היו"ר מיכאל איתן:

ב-30 לאוקטובר 2002 - תסבירי לי את כל השתלשלות העניינים ביישום החוק מ-30 לאוקטובר, 2002. 

לאה רקובר:

אני אסביר כפי שאני הצלחתי להתחקות על מה שהיה שם. הולדתו של החוק הזה היתה בעולם נייר, כאשר מדובר היה בכך שכאשר מגישים תביעות לבתי משפט, מגישים אותן בנייר באופן מלא, מקבלים פסקי דין ואז מגישים את פסקי הדין להוצאה לפועל. 

היו"ר מיכאל איתן:

אבל אלה דברים ידועים. 

לאה רקובר:

אני רוצה להצביע על נקודת הכשל. אולי זה ייקח שתי דקות, אבל אני רוצה להסביר. התהליך שקרה כאן, אני יכולה להסביר אותו.

מהרגע שהחוק הזה עלה כרעיון ועד ליישום של החוק הזה קרו דברים במערכת בתי המשפט. נקבעו תביעות ממוכנות שבהן מגישים את התביעות מרחוק, ללא נייר בכלל ומוגשות כמות של תביעות אלקטרוניות בבתי משפט. למשל בשנת 2004 הוגשו 110,000 תביעות אלקטרוניות בבתי המשפט. רק בשלב שלאחר מכן תוקן החוק הזה שקבע שהתביעה תוגש על כל מסמכי הנייר שלה בהוצאה לפועל.

עכשיו, כאשר חוקק החוק הזה היה צריך להתאים אותו לתובענות הממוכנות, כאשר הן מראש מוגשות לבתי המשפט ללא נייר. הדבר הזה לא נעשה. 

עכשיו, היתה היערכות של ההוצאה לפועל, והם אמרו 'אוקיי----

היו"ר מיכאל איתן:

גברתי, על איזה שלב אנחנו מדברים, על איזה שנה?

לאה רקובר:

מבחינת השנים, אני תיכף אגיד לך. מהשלב שהסתיימה החקיקה של החוק עד השלב שהתבקשה הדחייה, הדחייה התבקשה על מנת לאפשר ליישם את החוק הזה בצורה ממוכנת. 

היו"ר מיכאל איתן:

תעני לי למה שאני שואל. אני שואל שאלות פשוטות. החוק נחקק בשנת 2002, יצאתם מפה והיה חוק. הוקמה ועדה, אדם מונה להיות אחראי לביצוע הפרויקט. מי היה אחראי?

לאה רקובר:

אני אגיד לך: ב-2002, מי היה?

היו"ר מיכאל איתן:

תשמעי, גברתי, תקשיבי לי טוב. אנחנו לא נמשיך את הישיבה עכשיו, חבל על הזמן. אני מבקש, גברתי, את יכולה לעשות את זה בכתב על מנת שנכין את הישיבה השנייה.

לאה רקובר:

אני יכולה לענות על השאלות.

היו"ר מיכאל איתן:

לא, את לא יכולה לענות.

לאה רקובר:

אני יכולה, הנה אני עונה, אבל אתה עוצר אותי ואז אני לא מספיקה להשלים. 

היו"ר מיכאל איתן:

אני עוצר אותך כי את מספרת לי סיפורי אלף לילה ולילה. 

לאה רקובר:

אתה שואל אותי מה היה בכל שלב, אז אני אענה לך. בשלב שחוקק החוק הכוונה היתה בשלב הראשוני להגיש את התיקים באופן ידני ואז הסתבר שיש בעיה. באו לוועדה הזאת, ב-2002, מערכת בתי המשפט. 

היו"ר מיכאל איתן:

מי זה מערכת בתי המשפט, מי הבן אדם?

לאה רקובר:

בזמנו מנהל בתי המשפט היה דן ארבל.

היו"ר מיכאל איתן:

אל תספרי לי מי היה מנהל בתי המשפט, את שומעת טוב מה אני רוצה או שאת לא מבינה? יש עכשיו מצב כזה, אם את חושבת שתתישי אותי, אני מודיע לך שאת טועה.

לאה רקובר:

אני לא רוצה להתיש, אני מכירה אותך, אני יודעת שאני לא אצליח בזה. 

היו"ר מיכאל איתן:

אז תקשיבי מה אני רוצה ונראה איך אנחנו יכולים להתקדם. אני רוצה את מה שאת רוצה להגיד לי עכשיו בעל פה. אני ממנה אותך בתור קצין בודק, מטעמי. את חוזרת להנהלת בתי המשפט ואומרת 'לצערי הרב, הוטל עליי תפקיד לא נעים, אבל אין ברירה, אני חייבת לתת דוח למר מיכאל איתן על מה שקרה משנת 2002, לפי תאריכים'.

לאה רקובר:

אני יכולה לעשות את זה עכשיו.

היו"ר מיכאל איתן:

את לא יכולה לעשות את זה עכשיו. 

לאה רקובר:

אני לא זוכרת את התאריכים המדויקים, אבל אני אגיד לך מה שקרה----

היו"ר מיכאל איתן:

לא, אני רוצה לדעת מתי היתה הישיבה הראשונה, באיזה תאריך. מהיום שהתקבל החוק. אני רוצה פרוטוקול מהישיבה הראשונה הזאת, לראות מה החליטו בישיבה. 

אחר כך אני רוצה את הישיבה שבאה אחריה ואני רוצה לדעת מי היה אחראי, ואני רוצה את הפרוטוקול של הישיבה השנייה אחריה ואחר כך את השלישית והרביעית והחמישית. 

אני רוצה שתבואי עם תיק. אני רוצה לקרוא מה היתה השתלשלות העניינים במדויק. כל צעד וצעד, כולל תכתובת פנימית, איך היה התהליך בהוצאה לפועל, בהנהלת בתי המשפט, כאשר יש חוק בשנת 2002. ואז נראה. 

אני לא חורץ דין, אני לא אומר כלום, אני רק מבקש לדעת, ללמוד מה היה. מעניין אותי פעם אחת ללמוד איך המערכות עובדות במדינה. 

לאה רקובר:

אני לא יודעת אם זה מצביע על כל המערכות, אבל אני אומרת, היה פה כשל.

היו"ר מיכאל איתן:

אז אני רוצה לדעת איך מערכת הוצאה לפועל והנהלת בתי המשפט עובדים. לא כל המערכות, רק על הנהלת בתי המשפט. בואו נעשה ונלמד מעצמנו. תבואי, תביאי לי את החומרים, תתני לי הרצאה מסודרת מי הבן אדם שהיה אחראי, על מי הפרויקט הזה הוטל, מי היו היועצים החיצוניים, מי אמר שהדבר הזה לא עובד וכן עובד ואיך זה עובד ונוכל ללמוד. מה שאת מציעה לי זה פשוט לתת פרס----

לאה רקובר:

אני רוצה לתת לך את התשובות.

דניאל וקס:

אבל, אדוני, מה עושים בינתיים? בינתיים יש נזקים, בינתיים צריך להקפיא.

היו"ר מיכאל איתן:

בינתיים אני לא יודע מה עושים. בינתיים תבואו מחר, תבואו מחרתיים. אני הייתי פה, אני פה לרשותכם. אני לא אזוז בלי לעשות קודם כל, לפני שאני מתחיל לדבר על זה בכלל, בלי להבין איך הגענו לזה. אחר כך נדבר על מה לעשות. אתם לא תקבלו פה שום סיוע. אני אומר את זה במפורש. אתם רוצים משהו לוחץ, ניפגש מחר. איזה יום מחר? יום שישי, תבואו מחר, אני אבוא הנה במיוחד, נעשה ישיבה. אתה מוכן לבוא עם החומר ועם כל מה שביקשתי? 

דניאל וקס:

ודאי שמוכנים, הנושא הזה דחוף לכולם.

היו"ר מיכאל איתן:

תבואו מחר, נעשה מחר ישיבה. אתם מסוגלים להביא מחר את הדוח, את כל הניירות, את הבדיקה? נעשה מחר. אתם לא רוצים מחר, נעשה בשבוע הבא. אתם לא תספיקו עד מחר. אני רוצה לראות מי יבוא הנה מחר. תבוא מחר, בבקשה, אני מוכן. 

אתם לא היחידים שדואגים מה יהיה הנזק. אתם כעת לא תאיימו עליי שהזמן הוא לרעת המדינה. אני לא מפחד. אני מוכן לעבוד עכשיו על העניין הזה יום יום, ללמוד מה קרה. ואני לא ארפה, אני רוצה לדעת בדיוק כל דבר, מה קרה מ-2002, איך היה, מי היו בוועדה, מתי היו ישיבות, מי אמר לכם שאי אפשר היה ליישם ומה עשיתם, או לא אמרו לכם. האם האנשים שנכשלו, ננזפו? אני רוצה לדעת. אחרת מה אנחנו עושים. אחד מורח את השני סתם? בואו נבדוק, יכול להיות שגם אנחנו לא היינו בסדר. אני לא יודע.

לאה רקובר:

אחרי כל זה, אפשר להגיד משפט אחד? היתה פה כוונה באמת לאפשר הגשת התובענות הממוכנות בהוצאה לפועל. 

היו"ר מיכאל איתן:

כוונות טובות יש לכולנו. מה את רוצה לומר לי, 'מיכאל, תירגע. לא היתה כאן כוונה מראש לבוא ולשקר ולרמות וביודעין להכשיל את כולם'? זה ברור שלא. 

לאה רקובר:

ברור שלא, אבל אני אומרת שבעיניי מה שחשוב עכשיו זה לראות כיצד אנחנו מתקדמים הלאה, כיצד אנחנו יכולים להבטיח שהמערכת הזאת, אנחנו לא מבקשים לבטל את החוק הזה, אנחנו מבקשים ליישם אותו, אבל בצורה הרבה יותר----

היו"ר מיכאל איתן:

למה? אני דווקא מעדיף לבטל. אני מעדיף לבטל מאשר לעשות צחוק מהחוק. כשבאים אליי וכותבים לי הוראת שעה ואין מועד בכלל. איזה הוראת שעה כשאין מועד? זאת הפעם הראשונה שאני שומע על הוראת שעה שאין לה מועד בכלל. לפחות תכתבו 'הוראת שעה בלתי מוגבלת'.

לאה רקובר:

אני לא רוצה להתחצף אליך, אבל אני רוצה להגיד לך שהעתקנו את זה מחוק אחר. 

היו"ר מיכאל איתן:

אני רוצה להתווכח איתך על דברים שאני יכול לעמוד מאחוריהם. אני לא עושה חוק ולא מוכן לתת יד לחקיקה הזאת, עד שאני לא לומד את המחדלים של הבעיה הקודמת, כי אחרת אני עושה מעצמי צחוק. מישהו יגיד לי 'מי יתקע כף לידך שבעוד כך וכך זמן הם לא יבואו עם אותו סיפור?, אפילו לא בדקת'.

לאה רקובר:

בסדר, אנחנו מבינים את הבעייתיות הזאת, אני רוצה לענות עליה.

היו"ר מיכאל איתן:

גברתי, תגידי לי מתי את מוכנה, נקיים ישיבה, תבואו עם כל החומר ונעשה את הישיבה. מתי? אני מוכן מחר, אני לא אומר בצחוק. אם את מבטיחה שאת הולכת עכשיו ומחר מביאים לי את החומר, ניפגש מחר.

לאה רקובר:

אנחנו יכולים להיות כאן בשבוע הבא.

היו"ר מיכאל איתן:

תשמעי טוב מה שאני מבקש. אני מבקש את כל התיקים, כל הפרוטוקולים, את כל הישיבות שהיו----

לאה רקובר:

אתה חושב שיש פרוטוקולים? זה לא ועדה, זה ניהול של מערכת. מה שיש תיעוד, אנחנו נמציא את זה.

היו"ר מיכאל איתן:

היתה ישיבה, נגמר חוק, עשיתם ישיבה במשרד, אמרתם 'עכשיו צריכים לדאוג ליישם את החוק'. אני רוצה את הפרוטוקול. 

לאה רקובר:

אתה רוצה תיעוד להשתלשלות. 

היו"ר מיכאל איתן:

אני רוצה לדעת מתי היתה הישיבה ואחר כך מה החליטו ואחר כך מה היה בהמשך. כך אני רוצה לקבל דוח מפורט עד היום. בלי לקפוץ על שום שלב. ואני אסתכל ואנחנו נלמד ביחד וננסה להסיק מסקנות ממה שקרה. לא מה שאת מביאה לי, זה מה שאני אראה מתוך החומר. 

לאה רקובר:

מה שאני מביאה לך זה מה שהיה, אני לא משנה שום דבר. 

היו"ר מיכאל איתן:

לא, את לא יודעת הרבה דברים. אמרת לי שלוש פעמים את הביטוי 'לא יודעת', נגמר. 

סורין גנות:

ברשותך, הדיון שבו נדון החוק, בנוכחותך ובראשותך, היה ב-11 בספטמבר 2002. אחרי דיון סוער, אני אומר כך, בעמוד 32 לפרוטוקול, שורה 5: "אם נעשה פה משהו כדי לגמור, תהיה בכייה לדורות, כי לתקן משהו שהלך בדרך עקומה, הרבה יותר קשה. אני בעד הרעיון, הוא טוב לכולם, אבל יש תקלות". 

זאת אומרת שכבר אז הצבעתי על הרבה תקלות ולצערנו החוק הזה הוא דוגמה למשהו שקצת רצו אתו מהר מדי ואני לא רוצה להעיר הערות, אבל עובדה. לצערי, אמרו שהנבואה ניתנה לשוטים, במקרה הזה לא הייתי שוטה. אמרתי בדיוק במלים האלה, פה, בישיבה סוערת שאתה ואני זוכרים אותה. לצערי, הנבואה נמצאה נכונה. אין ספק בדבר אחד, החוק הזה, כמו שהוא רץ, בלי להתייעץ עם גורמים מרכזיים, עם צרכני השטח, עם אלה שעתידים להשתמש בו, ואני אמרתי כבר אז, לא חשבו על א', על ב', על ג', על ד', על ה' וכולי, ובניגוד למה שחושבים, שכר הטרחה הוא לא הדבר העיקרי. הוא קיים ואנחנו לא מורחים אותו והוא אחת הבעיות, כי אתה יודע טוב מאוד ששכר טרחה הוא לא לעורך הדין, אלא הוא עבור החייב שיקבל חזרה. אבל את זה  נשים עכשיו בצד. 

היו"ר מיכאל איתן:

את כל הסוגיה הזאת תשים בצד. אחר כך נדון בה.

סורין גנות:

קיימות בעיות בחוק הזה כפי שהוא, ואני יוזם לביטול החוק או להשהייתו, אני גם חושב שלא נשחק בנדמה לי. צריך להביא חוק אחר. אפשר לעכב את זה או לבטל, זה היינו הך מבחינתי, וצריך לוח זמנים מהר, כי אנחנו חושבים שהחוק הזה הוא חוק טוב, היינו בעדו עוד עם פרופסור רובינשטיין ואתה זוכר את זה. אמרתי גם פה שאני בעד החוק, אני אומר את זה היום אבל צריך לקבוע לוחות זמנים קצרים וזריזים. זה חוק טוב, אבל כשמביאים ילד לעולם, צריך להכין לו עריסה, להכין לו מיטה, להכין לו חדר. 

דבר אחד ברור. אני מחזיק פה נתונים של הנהלת בתי המשפט. בסך הכול, מתחילת החוק ועד היום, במשך שמונה חודשים, נפתחו כ-14 וחצי אלף תיקים בכל הארץ. 14,500 בערך, בכל הארץ. זה אחוז מזערי מהכמויות שהחוק הזה היה צריך לעשות. למה? כי אנשים לא מתמודדים עם החוק הזה. פשוט לא מסוגלים. ומי שנפגע זה הצרכן.  מי שנפגע מהחוק הזה זה אותם אנשים שמחזיקים פסקי דין, מחזיקים תביעות ורוצים לממש את התביעה. הם יכולים לעשות את זה לבד, ויכולים באמצעות עורכי דין, אבל החוק הזה קודם כל נועד לשרת את התובעים עד 50,000 שקלים. והיום, בגלל כל התקלות וכל החקיקה----

היו"ר מיכאל איתן:

אנחנו כשבאנו עם החוק לא אמרנו שאנחנו משרתים רק את התובעים. מצאנו שההסדר הזה הוא טוב גם לנתבעים.

סורין גנות:

בעקיפין בוודאי.

היו"ר מיכאל איתן:

לא בעקיפין, במישרין. אנחנו מצאנו שההסדר הזה, אני זוכר שהיה פה ויכוח וההסדר היה טוב גם לנתבעים. 

סורין גנות:

גם. אם אתה אומר שנתבע, אחד שמסרב לשלם, אני מזכיר לך, שלחו לו מכתבים והוא סירב לשלם. אם אתה אומר שזה טוב לו שבמקום שאחרי חצי שנה הוא יקבל פסק דין, הוא יקבל דוח תוך חודש... אני חושב שזה טוב קודם כל לתובעים.

היו"ר מיכאל איתן:

זה טוב לו.

סורין גנות:

זה טוב גם לנתבעים, ואמרנו את זה כל הזמן ואני חוזר ואומר ואתה יודע, שתמיד אמרתי שאני כיושב ראש ועדה, אני מייצג גם חייבים וגם תובעים. ואני אומר שזה טוב ולכן אני בעד החוק הזה. 

היו"ר מיכאל איתן:

אבל למה אנחנו סתם משחיתים מלים לריק עכשיו? 

סורין גנות:

מה שאני רוצה לומר הוא שוועדת חקירה זו פעולה מקבילה. אומרים לך בהנהלת בתי המשפט, שהיא אחר כך תבדוק ותהפוך. בעוד שבעה ימים יגידו לך מי לא בסדר ולדעתי הם צריכים לבוא ולהסביר, כי גם אנחנו חושבים שזה לא בסדר. אבל למה לעכב עכשיו את זה בשבוע ועוד שבוע?

היו"ר מיכאל איתן:

בשנת 2002 עבר חוק, אז אני מעכב עכשיו את היישום. אני לא מוכן, אני רוצה לפתור את הבעיה, או לפחות מבחינתי לדעת במה אני טעיתי כדי שבפעם הבאה אני לא אטעה. אני לא רוצה סתם לגלגל את הדברים כאילו שום דבר לא קרה. נראה לי שדבר כזה יכול לקרות פעם בדור, פעם בשנה, פעם בשנתיים. דרך אגב, זה לא קורה לי פעם ראשונה. זה לא רק בעניין הזה. היד קלה, מחוקקים חוקים ואחר כך זה כעין המלצה – רוצים מקיימים, לא רוצים לא מקיימים. 

לאה רקובר:

אבל זה לא בהנהלת בתי המשפט. 

היו"ר מיכאל איתן:

אני לא בא אליכם בטענות עכשיו, אני מדבר באופן כללי. יש לנו בעיה תרבותית במדינת ישראל בהבנת מה זה חוק. זו בעיה תרבותית שאנחנו, לדעתי, מביאים אותה עם הגנים שלנו מדורות. העם היהודי, בגלל ההיסטוריה שלו, החוק תמיד היה נגדו, החוקים היו מפלים אותו, החוקים מנעו ממנו להסתדר. הוא היה צריך תמיד איכשהו להגיד שהוא מכבד את החוק, מקבל את החוק, דינא דמלכותא דינא, הכול טוב ויפה, אבל לדעת איך להסתדר ולהסתדר זה למצוא את הפרצות, למצוא איך לעקוף, למצוא איך להתחמק, על מנת לחיות ועל מנת להתקיים ועל מנת למנוע אי צדק משום שהחוקים בהרבה מקומות יצאו נגד היהודים. 

אחר כך באנו להקים את המדינה, וגם אז הפסגה של היכולות שלנו והדבר הכי מקודש בערכים ההתיישבותיים שלנו זה היה שבשביל להקים את המדינה היה צריך בלילה לבוא להקים מבנה בלתי חוקי, להקים אותו, לבצר אותו, ובבוקר הוא כבר נקודת ישוב. חומה ומגדל. אבל הבסיס בתפיסה היה 'בואו נתחכם לחוק'. 

אחר כך באו חוקי הספר הלבן ובאה החקיקה המנדטורית וכולי שהכול היה נגד החוק.

 עכשיו, לעם כזה שגם תשעים אחוז מהאנשים שלו באים ממדינות לא דמוקרטיות בכלל, טוטאליטריות, אין מסורת. 

אני רואה הרבה פעמים שהממשלה בעצמה עושה חוקים נגד, או מנסה לעקוף את החוק. אני רואה את זה הרבה. גם אני, דרך אגב, אני לא מוציא את עצמי מהכלל. כשאני הייתי פעיל בחזית ארץ ישראל, כל הנושא של ההתיישבות שנלחמנו בשבילו, זה לא היה מין משחק כזה שמצד אחד אנחנו בממשלה, אנחנו בעצמנו, הגוף הפוליטי שאני שייך אליו, ומצד שני אנחנו הולכים ועושים כל מיני פעולות שהממשלה עוצמת עין, שהממשלה יודעת ואנחנו יודעים שזה לא על פי החוק שהממשלה והכנסת חוקקו?

זאת אומרת, התפיסה של החקיקה והחוק, נראה לי כך, זה משהו שאנחנו צריכים לעשות לו טיפול שורש יסודי בהבנה של מה המשמעות של חוק ועליונות חוק והמשמעות האמיתית של שלטון החוק. כי אנחנו מסתכלים על החוק ורוצים לכבד את החוק כל זמן שהוא ישרת אותנו. מרגע שהוא לא משרת אותנו, אנחנו אומרים 'אין שום בעיה', ואז אנחנו מגיעים לכך שיושב ראש ממשלה יושב עם מנהיג האופוזיציה, והם רוצים לעשות ביניהם הסכם, קואליציה ונציג האופוזיציה אומר 'אני מוכן רק בתנאי אחד, שאני אהיה גם ממלא מקום ראש הממשלה'. אומרים לו 'יש אחד ואי אפשר שניים כי החוק לא מאפשר'. אז אם אתה כעורך דין יושב עם הקליינט שלך והקליינט שלך בא עם איזה מישהו שהוא עושה איתו עסקה ואתה אומר לו 'תשמע, החוק לא מאפשר'. אז הם מחפשים דרך לשנות את העסקה כדי שיהיה במסגרת החוק. אבל כשראש הממשלה וממלא מקומו יושבים, אז הם אומרים 'החוק לא מאפשר? אין שום בעיה, מחר אנחנו משנים את החוק'. 

עכשיו אותו דבר כאן. מה הבעיה? יש חוק? יש לנו קושי לקיים אותו? אין בעיה, נשנה את החוק. אין שום בעיה, משנים את החוק. החוק הוא טוב, הוא נהדר, צריך לכבד אותו בתנאי שהוא מתאים פיקס למה שאני רוצה לעשות. לא מתאים פיקס, או שאני עוקף אותו ואם יש לי יכולת, אני אשנה אותו.

לאה רקובר:

מר מיכאל איתן, מה שקרה כאן זה שהיתה בעיה ביישום של החוק, זה לא שהיתה כוונת מכוון מראש. 

היו"ר מיכאל איתן:

את יודעת מה? אני מעדיף לבטל ולמחוק אותו מספר החוקים, מאשר לכתוב שיש חוק שאף אחד לא יודע מתי יישמו אותו. 

לאה רקובר:

אז אפשר לקצוב זמנים. אבל אני רק רוצה לומר משהו. אני רוצה להגיד את הדבר הבא: בדחייה הראשונה שהתקבלה ניסו לפתור את הבעיה בדרך ממוחשבת, אבל התקלה שקרתה כאן היתה שמערכת בתי המשפט נערכה מבחינה מחשובית לתיקון הזה, אבל עורכי הדין לא נערכו והם לא הגישו את----

היו"ר מיכאל איתן:

אז עכשיו אנחנו לומדים דבר חדש. אז הגענו בכלל לדבר חדש שאני עכשיו לומד.

לאה רקובר:

זה לא דבר חדש, זה כתוב גם בדברי ההסבר.

היו"ר מיכאל איתן:

שעורכי הדין אשמים אני שומע עכשיו פעם ראשונה. נבדוק את זה. נבדוק את הכול. אני מבטיח לך דבר אחד, גברתי, אנחנו רק נבדוק. יכולת לעשות עם זה משהו, אין לנו, אבל לבדוק ולדעת את העובדות, נדע ונחליט. אז נוכל למצוא פתרון. אם אנחנו לא נבין, לא נמצא פתרון. תודה רבה. 

הישיבה ננעלה בשעה 10:50

